钦定古今图书集成/明伦汇编/官常典/第388卷 > 郑穆
## 钦定古今图书集成/明伦汇编/官常典/第388卷 > 郑穆

按《宋史》本传：“穆字闳中，福州候官人。性醇谨好学，读
书至忘栉沐，进退容止必以礼。门人千数，与陈襄、陈
烈、周希孟友，号四先生。举进士，四冠乡书，遂登第，为
寿安主簿。召为国子监直讲，除编校集贤院书籍。岁
满，为馆阁校勘，积官太常博士。乞纳一秩，先南郊追
封考妣，从之。改集贤校理。求外补，通判汾州。熙宁三”
年，召为岐王侍讲。嘉王出阁，改诸王侍讲。府僚阙员，
御史陈襄请择人，神宗曰：“如郑穆德行，乃宜左右王
者。”凡居馆阁三十年，而在王邸一纪，非公事不及执
政之门。讲说有法，可为劝戒者，必反复摘诵，岐、嘉二
王咸敬礼焉。元丰三年，出知越州，加朝散大夫。先是，
鉴湖旱干，民因田其中，延袤百里，官籍而税之。既而
连年水溢，民逋官租积万缗，穆奏免之。未满，告老，管
勾杭州洞霄宫。元祐初，召拜国子祭酒。每讲，益无问
寒暑，虽童子必朝服延接，以礼送迎。诸生皆尊其经
术，服其教训。故人张景晟者死，遗白金五百两，托其
孤。穆曰：“恤孤，吾事也，金于何有？”反金而收其子长之。
三年，杨王、荆王请为侍讲，罢祭酒，除直集贤院，复入
王府。荆王薨，为杨王翊善。太学生乞为师，复除祭酒
兼徐王翊善。四年，拜给事中兼祭酒。五年，除宝文阁
待制，仍祭酒。六年，请老，提举洞霄宫。敕过门下，给事
中范祖禹言：“穆虽年出七十，精力尚强。古者大夫七
十而致仕，有不得谢，则赐之几杖。祭酒居师资之地，
正宜处老成，愿毋轻听其去。”不报。太学之士数千人，
以状诣司业，又诣宰相请留，亦不从。于是公卿大夫
各为诗赠其行。空学出祖汴东门外，都人观者如堵叹未尝见。明年卒，年七十五。